Al cjante il Gjal e al vinç il Toro. L’Udin a Turin al piert la ocasion di fâ un pas indenant inte zone Europa League. I blancs e neris a segnin un gol che al ven scancelât dal Var e a fasin un prin timp discret, ancje se si cjatin in svantaç, però te seconde frazion si sfantin e i parons di cjase, cuntune dose piçule di «tremendismo granata» e cuntun biel scat di Bellotti a rivin a vuadagnâ i trê pont e a fâ un pas indenant viers de Europe, in spiete dal derby.
La scuadre di balon furlane si presente cun Bizzarri in puarte, cu la difese a trê formade di Nuytinck tal mieç, Larsen a drete e Samir a çampe, cu la linie mediane cun Behrami tal mieç dal cjamp dongje di Jankto e Barak e di Widmer e Zampano, impegnâts tes corsiis laterâls, e cun Maxi Lopez e Lasagna in atac. Il Toro al rispuint cul so classic 4-3-3, sburtât di Iago Falque, Burdisso e Belotti, e si fâs viodi daurman cul zuiadôr galizian, che al vuadagne une punizion, le tire e al cjape la travierse, intant che di chê altre bande al è Sirigu che al regale une bale golose a Lasagna, che po al devente protagonist te fase difensive cuntun salvament denant de puarte.
La partide e somee avonde ecuilibrade e divertente. La predominance relative dai parons di cjase e ven metude in crisi di une iniziative di Lasagna, che al cjape une travierse cuntune conclusion in acrobazie, e po di Barak che al bute dentri chê stesse bale. Magari cussì no, la fieste dai blancs e neris e dure pôcs minûts: al ven segnalât un fal di Maxi Lopez e Abisso nol convalide la segnadure.
Il Toro planc plancut al torne al atac, l’Udin si difint e al prove a rispuindi in cuintripît, ancje se Lasagna al somee masse isolât, ma cul passâ dal timp al rive il vantaç dai parons di cjase, che a segnin cun N’Koulou su corner di Iago Falque e che prime de polse a impegni ancjemò Bizzarri cun Belotti e cun Niang.
Te seconde frazion la partide e piert cualitât, cul Toro che si contente e cul Udin che nol rive a fâ alc e ce. I parons di cjase a recuperin cualchi iniziative ofensive intant che la scuadre di balon furlane e disparìs. Al profite de situazion Belotti che al fâs un scat di cincuante metros cu la bale tra i pîts, al salte Nuytinck e Samir, al tire in puarte a colp sigûr e al torne a segnâ dopo doi mês di dizun.
E dopo il cjant dal Gjal a son ancjemò i colps di Iago Falque che però nol cjate la puarte. Di chê altre bande nol è nuie e il blanc e neri al devente grîs.
Efiet Mer…Dacia Arena ancje a Turin?
fur_Latn fur_Latn fur_Latn fur_Latn fur_Latn fur_Latn fur_Latn